དེ་ལྟར་ལྷ་རིས་པ་སངས་རྒྱས་ཚེ་བརྟན་གྱིས་གངས་ཅན་བཟོ་རིག་གི་གཞུང་ལུགས་ལག་ལེན་གྱི་ཕྱོགས་ལ་མངའ་བརྙེས་པའི་རིས་མེད་སྐྱེས་ཆེན་མང་པོའི་ཞབས་པད་ཚུལ་བཞིན་དུ་བསྟེན་ནས་སློབ་གཉེར་ཡང་དག་ཅིག་མཛད་དེ་སྒར་བྲིས་ཀྱི་ཞལ་ཐང་དངོས་འབྲི་བའི་མན་ངག་དང་བྲིས་རྒྱུན་སོགས་བློ་ལ་ཅི་ཐུབ་ཀྱིས་ལྷ་རིས་འབྲི་ཚུལ་སྣ་ཚོགས་ཀྱི་ནུས་རྩལ་ལ་ཡང་དང་བསྐྱར་དུ་ཟབ་སྦྱོང་དུ་མར་མཛད།དེ་ལྟར་ལྷ་རིས་པ་སངས་རྒྱས་ཚེ་བརྟན་ཁོས་དཀའ་བ་ཁྱད་བསད་ཀྱིས་ལྷ་བཟོའི་དགེ་རྒན་གང་མང་ལ་བསྟེན་པའི་བཀའ་དྲིན་གྱིས་བཟོ་རིག་པའི་རྨང་གཞིའི་ནུས་པ་ལ་འགྱུར་བ་ཆེན་པོ་བྱུང་ཞིང་རང་རྒྱུད་ལའང་ལྷ་རིས་བྲིས་རྒྱུན་གྱི་ཕྱག་ལེན་ཆོ་ག་སྤེལ་སྟངས་ཀྱི་ཉམས་མྱོང་ཕུན་སུམ་ཇེ་ཚོགས་སུ་བཏང་པས་སྦྱངས་འབྲས་ཀྱང་རྩེ་གྲས་སུ་ཕྱིན་པ་རེད།ངོ་མ།ཡོན་ཏན་མ་ལུས་བརྩོན་འགྲུས་རྗེས་འགྲོ་ཞིང་ཞེས་གསུངས་པ་བཞིན།ལྷ་རིས་པ་སངས་རྒྱས་ཚེ་བརྟན་གྱིས་རང་ལོ་ཉི་ཤུ་རྩ་བཞི་ནས་བཟུང་རང་སྟོབས་རང་སྤེལ་གྱིས་ལྷ་བཞེངས་ཞོར་དུ་བོད་རང་གི་སྲོལ་རྒྱུན་གྱི་རི་མོའི་གཞུང་ལུགས་དང་ལག་ལེན་དག་ལ་ལྷག་བསམ་རྣམ་དག་གིས་ཐོས་པ་མ་བཏང་བའི་ངང་འབད་པ་གནང་བས་ལྷ་རིས་འབྲི་རྩལ་གྱི་གཤོག་ཟུང་ཐོགས་ཤིང་རིག་ལམ་གྱི་མཐིལ་རྟོགས་པའི་མི་ཚད་དེང་རབས་རི་མོའི་སྒྱུ་རྩལ་གྱི་གཞུང་ལུགས་དང་ལག་ལེན་དག་ལའང་བརྩོན་པ་ལྷུར་བླངས་ཏེ་ནང་བྱན་ཆུད་པར་སྦྱངས་པས་གཡུར་དུ་ཟ་བའི་སྟོན་ཁ་ཞིག་ཐོབ་པས་ལས་རིགས་གཅིག་པའི་ལྷ་རིས་སྒྱུ་རྩལ་བ་དག་གི་མིག་གིས་ལྟ་ས་རུ་གྱུར།